आमिर बोले- शाहरुख की कंपनी ने VFX बनाने में देरी की, इससे फायदा फिल्म को हुआ
Bollywood Actor Aamir Khan Birthday - Actor Speaks About South Indian Movies Popularity, आमिर खान से साउथ इंडियन फिल्मों की बढ़ती लोकप्रियता पर सवाल किया गया था। इस दौरान उन्होंने उस वाकये का जिक्र किया कि कैसे शाहरुख खान ने उनकी फिल्म लाल सिंह चड्ढा को केजीएफ 2 से क्लैश होने से बचा लिया था।
आमिर खान से साउथ इंडियन फिल्मों की बढ़ती लोकप्रियता पर सवाल किया गया था। इस दौरान उन्होंने उस वाकये का जिक्र किया जब शाहरुख खान ने उनकी फिल्म लाल सिंह चड्ढा को केजीएफ 2 से क्लैश होने से बचा लिया था।
आमिर का कहना था कि शाहरुख खान की रेड चिलीज कंपनी लाल सिंह चड्ढा का वीएफएक्स बनाने में देरी कर रही थी, लेकिन इससे फायदा ये हुआ कि फिल्म की टक्कर केजीएफ 2 से होने से बच गई। आमिर के मुताबिक, हिंदी ऑडियंस में केजीएफ 2 को लेकर जबरदस्त एक्साइटमेंट था, इसलिए अच्छा हुआ कि उनकी फिल्म बाद में रिलीज हुई।
देश के हर हिस्सों से अच्छा कंटेंट देखने को मिल रहा
आमिर ने ये बातें लाल सिंह चड्डा के तेलुगु ट्रेलर के लॉन्च के मौके पर कही थी। जब उनसे बॉलीवुड और साउथ की फिल्मों की तुलना पर सवाल किया तो उन्होंने पुष्पा, बाहुबली और आरआरआर जैसी फिल्मों की तारीफ की। आमिर ने कहा कि ये देखना वाकई सुखद है कि अब देश के हर हिस्सों से शानदार कंटेंट देखने को मिल रहा है।
सौभाग्य था कि केजीएफ से क्लैश नहीं हुआ- आमिर
आमिर ने कहा, 'मुझे याद है कि जब केजीएफ 2 रिलीज होने वाली थी, तो मेरे कुछ पुराने दोस्तों और हिंदी ऑडियंस के बीच फिल्म को लेकर गजब का उत्साह था। लाल सिंह चड्ढा भी उसी दिन रिलीज होने वाली थी, लेकिन हमारा सौभाग्य रहा कि रेड चिलीज एंटरटेनमेंट फिल्म के वीएफएक्स पर थोड़ा समय ले रही थी, इसलिए हम बच गए वरना केजीएफ 2 के साथ हमारी भी फिल्म रिलीज होती।' 
रेड चिलीज का अपना विजुअल इफेक्ट स्टूडियो है..
बता दें कि लाल सिंह चड्ढा की वीएफएक्स का काम शाहरुख खान की कंपनी रेड चिलीज ने देखा था। रेड चिलीज और लाल सिंह चड्ढा के बीच कोलैबरेशन की घोषणा खुद शाहरुख ने अपने सोशल मीडिया के जरिए की थी। रेड चिलीज के पास विजुअल इफेक्ट स्टूडियो है जो फिल्मों में वीएफएक्स देने का काम करता है।
अपने फिल्म बिजनेस को और आगे बढ़ाने के लिए शाहरुख ने 2006 में विजुअल इफेक्ट की दुनिया में कदम रखा। उन्होंने मुंबई में एक हाइली एडवांस वीएफएक्स स्टूडियो खोला। इस वीएफएक्स स्टूडियो ने बॉलीवुड को चक दे इंडिया, रा.वन, कृष 3, फिल्लौरी और जीरो जैसी फिल्में दी है।
180 करोड़ के बजट में बनी थी लाल सिंह चड्ढा
हालांकि लाल सिंह चड्ढा के सिंगल रिलीज के बाद भी दर्शकों ने इसे पसंद नहीं किया। ये फिल्म बॉक्स ऑफिस पर बुरी तरह फ्लॉप साबित हुई थी। ये फिल्म 1994 की हॉलीवुड फिल्म फॉरेस्ट गंप की ऑफिशियल हिंदी रीमेक थी।
करीब 180 करोड़ में बनी इस फिल्म ने पूरी दुनियाभर के बॉक्स ऑफिस पर सिर्फ 130 करोड़ की कमाई की थी। आमिर खान के अलावा फिल्म में करीना कपूर खान, नागा चैतन्य और मोना सिंह ने भी अहम भूमिका निभाई थी।
आमिर खान से जुड़ी ये खबरें भी पढ़ें..
पुराने दिनों को याद करते हुए रो पड़े आमिर खान:कहा- अब्बा ने ब्याज पर लिया था कर्जा, मां हमेशा लंबे पैंट खरीदती थी ताकि ज्यादा दिन चल सके
आमिर खान ने पुराने दिनों को याद करते हुए कहा है कि उनके बारे में लोगों को काफी ज्यादा गलतफहमियां थी कि वो काफी संपन्न परिवार से थे। लोगों को लगता था कि उनके पिता एक फिल्म प्रोड्यूसर हैं तो उनकी माली हालत काफी अच्छी होगी लेकिन असलियत में ऐसा नहीं था। आमिर ने कहा है कि उनके पिता ने एक फिल्म बनाने के लिए लोन लिया लेकिन वो फिल्म 8 सालों तक बन नहीं पाई थी। इस लोन की वजह से आमिर की फैमिली को काफी आर्थिक दिक्कतों का सामना करना पड़ा था। (पूरी खबर पढ़ें)